Børge Klit Johansen (KRF), 2000-04-06:
Da vores ordfører på området, fru Tove Videbæk, ikke kan være tilstede, skal jeg prøve at redegøre for Kristeligt Folkepartis holdning til forslaget: IT-verdenen har jo undergået en eksplosiv og dynamisk udvikling, som fortsætter med uformindsket styrke i en stærk symbiose mellem stadig kraftigere maskiner og mere og mere avanceret programmel, og under sådanne forhold er der flere hensyn at tage.
Det ene er, at det er vigtigt, at udviklingen ikke går i stå, og det andet er, at det er lige så vigtigt, at udviklingen ikke betyder, at der bygges mure mellem folk.
Den teknologiske revolution skal komme hele verdens befolkning til gode, og i parentes kan jeg bemærke, at vi lever i en verden, hvor ca. 1 milliard mennesker stadig har deres første telefonsamtale til gode.
Med hensyn til de fire punkter i beslutningsforslaget vil jeg sige om punkt 1, at Kristeligt Folkeparti mener, at open source-filosofien er med til at fremme udviklingen, ikke mindst på netværks- og internetsiden, hvor open source gør sig bemærket med verdens største korps af yderst kompetente programmører.
Open source er også med til at skærpe konkurrencen.
Med hensyn til punkt 2 glæder Kristeligt Folkeparti sig over, at open source har været med til at sætte nogle af verdens fattige lande på Nettet.
Det gælder f.eks. Kina, hvor man fra centralt hold ønsker, at det offentlige skal bruge open source, og det gælder Mexico, hvor open source har gjort det økonomisk muligt for et fattigt land at bringe IT ind i skolerne.
Det er det, man forsøger at hindre fra amerikansk side, også i forhandlingerne om handelsaftalerne.
Med hensyn til forslaget har vi den kommentar, at vi mener altså ikke, den offentlige sektor skal arbejde positivt for udbredelse af open source-programmel af hensyn til dem, der netop er forelskede i den filosofi.
Nej, den offentlige sektor skal tænke open source af hensyn til sig selv, og her kan man lære af andre store organisationer.
Der er områder, hvor store styresystemer som Linux er suveræne, og det glæder mig at høre, at forskningsministeren også har lagt danmark.dk over på Linux.
Det vil alle vi, der søger her, få gavn af med hensyn til fart og driftssikkerhed.
Alle de test, jeg har set, giver topkarakter til f.eks. Linux som netværksserver, også i virksomhederne, hvor brugerne har Windows på deres egen pc.
Jeg arbejder selv i en organisation, hvor vi har mere end 3.000 pc'er, og hvor vi kunne køre Microsoft Network eller Microsoft Office på vore pc'er, men vi kører på Linux, fordi vi var trætte af det andet.
Vi kunne ikke leve med det, vi havde ikke råd til det.
Men vi er ikke med i nogen hetz mod nogen person eller mod nogen organisation; vi vil bare gerne have en ordentlig kvalitet i IT-verdenen.
Og jeg er sikker på, at forskningsministeren vil kunne konstatere, at der også kan spares penge i den offentlige sektor ved at bruge det, der er billigst og bedst. Man behøver ikke at gå på kompromis med kvaliteten. Forslagsstillernes ambition om, at den offentlige sektor skal være frontløber, er for sent ude, for der er gang i sagerne i erhvervslivet.
Unibank er f.eks. ved at få installeret 6.000 pc'er med open source-programmel og Star Office.
Men vi mener, det er vigtigt, at den offentlige sektor er med, og at der ikke lægges hindringer for institutioner, der ønsker at gå den vej.
Kernen i det hele, den største hindring, vi ser i øjeblikket, er patentområdet, og det er en væsentlig ting.
USA vil bruge det i WTO-forhandlingerne til at lægge pres på Europa for at få os til at gennemføre en lovgivning, der ligner den amerikanske, men det er fuldstændig uacceptabelt.
Det må vi afvise, og vi vil opfordre regeringen til at arbejde hen imod, at det også sker på europæisk plan.
Vi har ikke nogen softwarepatenter i dansk lovgivning; de findes på europæisk plan, men vi mener, det er vigtigt, at regeringen siger fra her.
Jeg vil også sige, at det heller ikke her er et spørgsmål om at støtte eller modarbejde et firma eller produkt.
Det er en af de ting, som ligger os meget på sinde, og vi ser altså et skrækscenario, hvor de fattige lande vil komme i klemme, hvis de enkelte lade i Europa ikke siger fra over for det her.
Ønsket om at fastlægge åbne standarder, og at det offentlige skal anvende åbne standarder, synes også selvfølgeligt, og vi skal da ikke glemme at rose forskningsministeren for de regler, der er fastlagt af staten og blev offentliggjort i februar i år.
Tak til ministeren for det.